Id-Deċiżjoni tal-Kummissjoni
tas-26 Settembru 2000
dwar il-proċedura għall-attestazzjoni ta' konformità ta' prodotti għall-bini skond l-Artikolu 20(2) tad-Direttiva tal-Kunsill 89/106/EEC dwar sitt prodotti għall-Approvazzjonijiet Tekniċi Ewropej mingħajr Linja ta' Gwida
(notifikati taħt dokument numru K(2000) 2641)
(Text b'relevanza ŻEE)
(2000/606/KE)
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/106/KEE tal-21 ta' Diċembru 1998 dwar l-approssimazzjoni ta' liġijiet, regolamenti u disposizzjonijiet amministrattivi ta' l-Istati Membri dwar il-prodotti għall-bini [1], kif emendata bid-Direttiva 93/68/KEE [2], u partikolarment l-Artikolu 13(4) tagħha,
Billi:
(1) Il-Kummissjoni hija meħtieġa tagħżel, bejn iż-żewġ proċeduri taħt l-Artikolu 13(3) tad-Direttiva 89/106/KEE biex tatesta l-konformità ta' prodott, l-inqas proċedura oneruża possibbli konsistenti mas-sigurtà. Dan ifisser li huwa neċessarju li tiddeċiedi jekk, għal ċertu prodott, l-eżistenza ta' sistema ta' kontroll tal-produzzjoni ta' fabbrika taħt ir-responsabbiltà tal-manifattur hijiex kondizzjoni neċessarja u suffiċjenti għall-attestazzjoni tal-konformità, jew jekk, għal raġunijiet li għandhom x'jaqsmu ma' osservazzjoni tal-kriterji stabbiliti fl-Artikolu 13(4), l-intervent ta' korp ta' approvazzjoni ta' ċertifikazzjoni huwiex rikjest.
(2) L-Artikolu 13(4) jirrekjedi li l-proċedura hekk stabbilita tkun indikata fil-mandati u speċifikazzjojnijiet tekniċi. Huwa għalhekk mixtieq li jkunu identifikati l-prodotti msemmija fl-ispeċifikazzjonijiet tekniċi.
(3) Iż-żewġ proċeduri previsti fl-Artikolu 13(3) huma deskritti fid-dettal fl-Anness III mad-Direttiva 89/106/KEE. Huwa għalhekk neċessarju li jkunu speċifikati b'mod ċar il-metodi li bihom iż-żewġ proċeduri għandhom jiġu implimentati, b'referenza għall-Anness II, għal kull prodott, minħabba li l-Anness III jagħti preferenza lil ċerti sistemi.
(4) Il-proċedura msemmija f'punt (a) ta' l-Artikolu 13(3) tikkorrispondi għas-sistemi stabbiliti fl-ewwel possibilità, mingħajr sorveljanza kontinwa, u t-tieni u t-tielet possibilità ta' punt (ii) tat-Taqsima 2 ta' l-Anness III. Il-proċedura msemmija f'punt (b) ta' l-Artikolu 13(3) tikkorrispondi għas-sistemi stabbiliti f'punt (i) tat-Taqsima 2 ta' l-Anness III, u l-ewwel possibilità, b'sorveljanza kontinwa, ta' punt (ii) tat-Taqsima 2 ta' l-Anness III.
(5) Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Bini,
ADOTTAT DIN ID-DEĊIŻJONI:
Artikolu 1
Il-prodotti elenkati fl-Anness I għandu jkollhom il-konformità tagħhom attestata bil-proċedura fejn il-manifattur għandu taħt ir-responsabilità unika tiegħu sistema ta' kontroll tal-produzzjoni tal-fabbrika li tassigura li l-prodott huwa konformi ma' l-ispeċifikazzjonijiet tekniċi rilevanti.
Artikolu 2
Il-prodotti elenkati fl-Anness II għandu ikollhom il-konformità tagħhom attestata bi proċedura fejn, flimkien ma' sistema ta' kontroll tal-produzzjoni tal-fabbrika mħaddma mill-manifattur, korp li jiċċertifika approvat huwa involut fl-assessjar u s-sorveljanza tal-kontroll tal-produzzjoni jew tal-prodott innifsu.
Artikolu 3
Il-proċedura biex tkun attestata l-konformità kif stabbilit fl-Anness III għandha tkun indikata fl-approvazzjonijiet rilevanti tekniċi Ewropej.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fis-26 ta' Settembru 2000.